
	REPUBLIKA HRVATSKA
BJELOVARSKO-BILOGORSKA ŽUPANIJA
GRAD ČAZMA
GRADONAČELNIK



Klasa: 372-03/22-01/11  
Urbroj: 2103-2-02/01-22-1
Čazma, 30.12.2022.


Na temelju članka 6. Zakona o zakupu i kupoprodaji poslovnoga prostora (Narodne novine, br. 125/11, 64/15 i 112/18), članka 50. Statuta Grada Čazme (“Službeni vjesnik” broj  13/21),  Gradonačelnik Grada Čazme donosi 

O D L U K U
o uvjetima, kriterijima i postupku za davanje u zakup i na privremeno korištenje prostora i opreme Osnovne škole Čazma  
I. OPĆE ODREDBE
Članak 1.
(1) Ovom Odlukom utvrđuju se uvjeti, postupak i kriteriji pod kojima Osnovna škola Čazma, kojoj je osnivač Grad Čazma (u daljnjem tekstu: Škola), može davati u zakup, privremeno korištenje vlastitu imovinu te uvjeti, postupak i kriteriji pod kojima Škola može uzimati u zakup prostor i opremu. 
Članak 2.
(1) Pod pojmom imovine iz čl. 1. ove Odluke smatraju se nekretnine (poslovni prostori, sportske dvorane, stambeni prostori, oprema i dr.) u vlasništvu Škole. 

II. DAVANJE U ZAKUP PROSTORA
Članak 3.
(1) Škola može davati u zakup, odnosno na privremeno korištenje sljedeće prostore i opremu:
· sportsku dvoranu
· klasične učionice, informatičke i multimedijalne učionice, 
· ugostiteljski objekt u sportskoj dvorani




Članak 4.
(1) Škola može davati u zakup, odnosno na privremeno korištenje, prostor iz čl. 3. ove Odluke pod uvjetom da se time ne ometa ostvarivanje nastavnog plana i programa te funkcioniranje školske ustanove u cijelosti, da se visina zakupnine  naplaćuje svaki mjesec, ako vode odgovarajuću evidenciju o zaključivanju ugovora o davanju u zakup i propisanu knjigovodstvenu evidenciju, ako na kraju svake proračunske godine izvješćuju nadležni Upravni odjel Grada o fakturiranom, naplaćenom i utrošenom prihodu koji po toj osnovi ostvare, ako se prostor daje na korištenje sukladno utvrđenim priritetima te da se objavljuje tjedni raspored privremenog korištenja prostora na oglasnoj ploči ustanove. 
(2) Prilikom uzimanja i davanja u zakup poslovnog prostora, školske ustanove se moraju pridržavati odredbi Zakona o zakupu i kupoprodaji poslovnog prostora, Zakona o obveznim odnosima te drugih propisa u području zakupa i korištenja prostora.
Davanje u zakup i na privremeno korištenje sportske dvorane
Članak 5.
(1) Škola može davati u zakup i na privremeno korištenje školsku sportsku dvoranu s pripadajućim prostorima (sanitarni čvor, svlačioice), fizičkim i pravnim osobama za potrebe treninga sportskih klubova, rekreacije građana, za potrebe organizacije manifestacija i druge oblike aktivnosti kojima se ne remeti temeljna funkcija prostora, pod uvjetima iz ove Odluke.
[bookmark: _Hlk46306918]Članak 6.
(1) Visina zakupnine, odnosno naknade za privremeno korištenje prostora utvrđuje se kako slijedi:
	Osnovna škola Čazma
Svrha korištenja 
	Zakupnina/
naknada za privremeno korištenje
EUR

	Sportska dvorana za potrebe treninga klubova sa sjedištem izvan područja Grada Čazme
	35 EUR/sat

	Sportska rekreacija u nekomercijalne svrhe 
	35 EUR/sat

	Korištenje sportske dvorane u komercijalne svrhe
	70 EUR/sat

	Zakup ugostiteljskog poslovnog prostora kod sportske dvorane
	70 EUR/mjesečno

	 Informatičke i multimedijalne učionice s opremom i klasične učionice (za komercijalne svrhe)
	4 EUR/sat


(2) Ukoliko se prostori navedeni u čl. 6. koriste za potrebe sportskih klubova sa sjedištem na području Grada Čazme i organizirane sportske i druge aktivnosti učenika s područja Grada Čazme te za potrebe održavanja kulturnih, zabavnih i drugih događanja u organizaciji Grada, ustanova ili udruga s područja Grada Čazme, zakupnina se ne naplaćuje. 
Članak 7.
(1) Škola može prema potrebi davati u zakup i na privremeno korištenje ostale prostore i opremu uz suglasnost Školskog odbora. 
(2) U visinu zakupnine odnosno naknade za privremeno korištenje uračunati su režijski troškovi korištenja (toplinska energija, električna energija, čišćenje), kao i troškovi tekućeg održavanja prostora.
(3) U slučaju da škola daje u zakup prostor i opremu koja nije navedena u čl. 6. ove Odluke, obvezna je ugovoriti visinu zakupnine kojom će se osigurati podmirivanje materijalnih izdataka i ostalih troškova koji nastaju po osnovi korištenja tog prostora i opreme, kao i odgovarajući dio sredstava za poboljšanje uvjeta rada. Početna visina zakupnine za prostor i opremu koju plaćaju zakupoprimci utvrđuje se prema cjeniku Grada Čazme o korišnjeu poslovnih prostora kojim je utvrđen iznos zakupa prostora i opreme za istu ili sličnu namjenu.
(4) Odluku o utvrđivanju iznosa zakupnine iz stavka 3. ovog članka, donosi Školski odbor.
Članak 8.
(1) Škola prostor i opremu iz članka 6. i 7. ove Odluke može dati u zakup na vrijeme određeno odlukom Školskog odbora, a najduže do pet (5) godina.
Članak 9.
(1) Prilikom davanja u zakup ili na privremeno korištenje slobodnih prostora iz čl. 6. ove Odluke prednost se ostvaruje sljedećim redoslijedom:
1. škole za redovitu nastavu tjelesne i zdravstvene kulture, 
2. sportski klubovi s područja Grada Čazme
3. ostali korisnici s područja Grada Čazme 
4. ostali sportski klubovi izvan područja Grada Čazme
5. ostali korisnici izvan područja Grada Čazme 
 
Postupak za davanje u zakup prostora
Članak 10.
(1) Prostor i oprema škola daje u zakup javnim natječajem, u slobodnim terminima, preostalim nakon korištenja za potrebe Škole. 
(2) Škola javni natječaj o davanju u zakup prostora i opreme raspisuju u pravilu na početku školske godine, po prestanku postojećeg zakupa ili kada se za to steknu uvjeti.
(3) Javni natječaj objavljuje se na službenim mrežnim stranicama Škole.
Članak 11.
(1) Školski odbor, na prijedlog ravnatelja, donosi Odluku o raspisivanju javnog natječaja za davanje u zakup prostora i opreme Škole.
(2) Postupak javnog natječaja provodi Povjerenstvo za provedbu javnog natječaja (u daljnjem tekstu: Povjerenstvo) kojeg imenuje Školski odbor na prijedlog ravnatelja Škole.
(3) Broj članova Povjerenstva sastoji se od tri (3) člana. Jedan od članova Povjerenstva mora biti član školskog odbora iz reda predstavnika osnivača.
Članak 12.
(1) Povjerenstvo provodi sljedeće aktivnosti:
· priprema natječaj
· otvara i pregledava pristigle ponude 
· sastavlja zapisnik o pregledu i ocjeni ponuda
· predlaže odluku o odabiru najpovoljnije ponude
· obavlja ostale poslove u svezi s provedbom natječaja.

Članak 13.
(1) Tekst javnog natječaja za davanje u zakup prostora obvezno sadrži:
· podatke o prostoru (adresa, površina, opis i drugi podaci kojima se opisuje prostor)
· namjena i djelatnost koja se može obavljati u prostoru za vrijeme trajanja zakupa
· početni iznos mjesečne zakupnine koji ne može biti niži od iznosa utvrđenih ovom Odlukom ili iznos početne zakupnine po satu korištenja,
· vrijeme na koje se prostor daje u zakup,
· naznaku kako Škola zadržava pravo poništavanja natječaja ili dijela natječaja, odnosno ne prihvatiti niti jednu ponudu bez posebnog obrazloženja,
· rok, način i mjesto dostave pisanih ponuda,
· mjesto i vrijeme otvaranja ponuda,
· kriterij za odabir najpovoljnije ponude,
· navedenu svu dokumentaciju koju je potrebno priložiti uz ponudu,
· naznaku kako radi ostvarivanja prava prednosti pri izboru najpovoljnijeg ponuditelja, osobe na koje se odnosi Zakon o pravima hrvatskih branitelja iz Domovinskog rata i članova njihovih obitelji trebaju dostaviti pravovaljan dokaz o svom statusu i pozvati se na pravo prvenstva.

Članak 14.
(1) Javni natječaj se provodi prikupljanjem pismenih ponuda u zatvorenim omotnicama, a rok za dostavu ponuda iznosi najmanje osam (8) dana od dana objave natječaja na službenim mrežnim stranicama Škole.
Članak 15.
(1) Pisane ponude se dostavljaju poštom ili neposredno predaju Školi u zatvorenoj omotnici s naznakom: „NE OTVARAJ – PONUDA ZA NATJEČAJ“.
Članak 16.
(1) Na početku otvaranja ponuda Povjerenstvo utvrđuje broj i redoslijed zaprimljenih ponuda, te identitet nazočnih ponuditelja ili njihovih opunomoćenika. Opunomoćenici su dužni predati Povjerenstvu valjanu punomoć.
(2) Po utvrđenju okolnosti iz stavka 1. ovog članka Povjerenstvo otvara pravovremeno pristigle ponude, te zapisnički utvrđuje valjanost svake ponude kao i iznos ponuđene zakupnine.
(3) Nepravovremene i nepotpune ponude neće se uzeti u razmatranje te će se zapisnički utvrditi njihova nevaljanost.
(4) Ponude koje se utvrde valjanima Povjerenstvo razmatra usporedbom ponuđenih zakupnina te zapisnički utvrđuje koju smatra najpovoljnijom.
(5) Najpovoljnijom ponudom se smatra ona ponuda koja, uz ispunjenje uvjeta iz natječaja, sadrži i najveći iznos zakupnine.
Članak 17.
(1) Prvenstveno pravo na sklapanje ugovora o zakupu prostora imaju osobe iz Zakona o pravima hrvatskih branitelja iz Domovinskog rata i članova njihovih obitelji, ako sudjeluju i ispunjavaju uvjete iz javnog natječaja i ove Odluke, ako prihvate najviši ponuđeni iznos zakupnine te ako nisu u zakupu drugog poslovnog prostora.
(2) Prvenstveno pravo na sklapanje ugovora o zakupu ima dosadašnji zakupnik, koji je uredno izvršavao obveze iz ugovora o zakupu, a koji je sudjelovao kao ponuditelj na natječaju, ako udovoljava uvjetima natječaja te prihvati najvišu ponuđenu zakupninu.
(3)Ukoliko na natječaju sudjeluju osobe koje, temeljem zakonskih propisa ili odredaba javnog natječaja, imaju prvenstveno pravo na sklapanje ugovora o zakupu prostora, u postupku otvaranja ponuda mora im se omogućiti da na zapisnik izjave da žele koristiti svoje pravo uz prihvat najpovoljnije ponude odnosno da se izjasne o korištenju svog prava pismenim putem u roku od 3 dana, računajući od dana dostavljanja pisane obavijesti. 

Članak 18.
(1)Ponuditelji koji su stekli pravo prvenstva na zakup prostora ili opreme, dužni su bez posebnog poziva u roku od 10 dana od otvaranja i odabira najpovoljnije ponude pristupiti u Školu radi zaključenja ugovora o zakupu.
(2) Ako ponuditelji iz stavka 1. ovog članka ne pristupe ili odbiju zaključiti ugovor o zakupu, Škola će prihvatiti ponudu onog ponuditelja koji je ponudio najviši iznos zakupnine i ispunjava sve uvjete javnog natječaja.
(3)Postupak prihvata ponuda iz stavka 2. ovog članka primjenjuje se i na ostale ponuditelje ako prethodni povoljniji ponuditelj odustane od zaključivanja ugovora o zakupu.
Članak 19.
(1) Zapisnik o pregledu i ocjeni ponuda s prijedlogom najpovoljnije ponude Povjerenstvo dostavlja Školskom odboru radi donošenja Odluke o davanju u zakup prostora i/ili opreme ili Odluke o poništenju javnog natječaja.
(2) Odluka o davanju u zakup odnosno Odluka o poništenju dostavlja se svim sudionicima javnog natječaja.
Članak 20.
(1) Ponuditelj koji je sudjelovao u javnom natječaju ima pravo, u roku od osam (8) dana od dana primitka Odluke iz prethodnog članka, uložiti prigovor Školskom odboru.
(2) Školski odbor će u roku od petnaest (15) dana od dana podnošenja prigovora obrazloženom odlukom odlučiti o prigovoru.
Članak 21.
(1) S ponuditeljem, čija je ponuda odabrana kao najpovoljnija, ravnatelj sklapa ugovor o zakupu prostora.
(2) Ugovor o zakupu prostora Škola ne može sklopiti s fizičkom ili pravnom osobom koja ima dospjelu nepodmirenu obvezu prema državnom proračunu, Gradu i Školi, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja.
(3) Rok za sklapanje ugovora o zakupu je trideset (30) dana od dana donošenja Odluke o davanju u zakup.
(4) Ako odabrani ponuditelj odustane od zaključenja ugovora ili ne pristupi njegovom zaključenju, ravnatelj će o istome izvijestiti Školski odbor koji može donijeti Odluku o davanju u zakup sljedeće najpovoljnije ponude koja ispunjava uvjete iz javnog natječaja ili poništiti javni natječaj.
Članak 22.
(1) Ugovor o zakupu obvezno sadrži:
· naznaku ugovornih strana
· podatke o prostoru ili opremi (adresa, površina i drugo)
· podatke o djelatnosti koja će se obavljati u prostoru,
· iznos mjesečne zakupnine ili način obračuna zakupnine po satu korištenja,
· rokove plaćanja,
· vrijeme na koje se ugovor zaključuje,
· odredbu o zabrani davanja prostora u podzakup,
· odredbu o podmirenju troškova nastalih oštećenjem prostora ili opreme,
· odredbu o korištenju zajedničkih uređaja i prostorija u prostoru,
· odredbe o prestanku ugovora, posebno o otkazu i otkaznim rokovima,
· odredbu da zakupnik nije ovlašten bez pisane suglasnosti ravnatelja činiti preinake prostora ili izvoditi radove radi adaptacije i poboljšanja prostora,
· odredbu o pravu otkaza ugovora o zakupu ukoliko se pokaže potreba za korištenjem prostora za izvođenje nastavnog plana i programa školske ustanove.
(2) Prilikom primopredaje prostora i opreme sastavlja se zapisnik u koji se unose podaci o stanju prostora i opreme. Zapisnik je sastavni dio ugovora o zakupu.
Članak 23.
(1) Škola može otkazati ugovor o zakupu prostora i opreme u svako doba, bez obzira na ugovorne ili zakonske odredbe o trajanju zakupa, u zakonom propisanim slučajevima ili ako:
· zakupnik onemogući zakupodavcu nesmetanu kontrolu korištenja prostora odnosno ne pruži na uvid svu potrebnu dokumentaciju,
· zakupnik koristi prostor protivno ugovorenoj namjeni,
· zakupnik u prostoru ne obavlja djelatnost iz ugovora duže od osam (8) dana bez opravdanog razloga,
· zakupnik korištenjem prostora ometa ostale korisnike u mirnom korištenju istog,
· zakupnik izgubi pravo na obavljanje djelatnosti na temelju rješenja nadležnog tijela,
· nadležno tijelo donese odluku o prenamjeni ili rekonstrukciji prostora,
· zakupnik u roku od petnaest (15) dana od dana primitka pisane opomene ne plati dospjelu zakupninu ili troškove za dva uzastopna mjeseca tekuće godine.

Članak 24.
(1) Iznimno od odredbe članka 10. ove Odluke, školske ustanove mogu ugovor o zakupu prostora zaključiti bez javnog natječaja u slučajevima:
· kada ga sklapaju sa ustanovama ili drugim pravnim osobama, kojima su osnivači, vlasnici ili većinski suvlasnici Grad, ili udrugama s područja Grada Čazme, ako je to u interesu i cilju općeg dobra, gospodarskog i socijalnog napretka Grada ili za potrebe realizacije programa javnih potreba iz područja predškolskog odgoja, obrazovanja, sporta, kulture, tehničke kulture, socijalne skrbi i ekologije;
· ako se prostor i oprema jednokratno daju u zakup ili na privremeno korištenje koji traje do 10 sati dnevno, a najduže 30 dana ili
· kada je to propisano posebnim propisom.

Članak 25.
(1) Škola može dati pisanu ponudu za sklapanje novog ugovora o zakupu na određeno vrijeme na rok do najduže pet godina pod istim uvjetima (iznos mjesečne zakupnine, zakupnik) kao u postojećem ugovoru o zakupu, kada je to ekonomski opravdano, odnosno kada je mjesečni iznos zakupnine veći od iznosa zakupnine sukladno čl. 6. ili 7. ove Odluke za djelatnost koju zakupnik obavlja, isključivo zakupniku koji sa Školom ima sklopljen ugovor o zakupu na temelju javnog natječaja i koji u potpunosti ispunjava obveze iz ugovora o zakupu, kada mu istječe takav ugovor o zakupu sklopljen na temelju javnog natječaja, a na njegov pisani zahtjev.
(2) Zakupnik iz stavka 1. ovoga članka dužan je pisani zahtjev podnijeti Školi najkasnije 120 dana prije isteka roka na koji je ugovor sklopljen, a Škola će  najkasnije 90 dana prije isteka roka na koji je ugovor sklopljen zakupniku dati pisanu ponudu za sklapanje novog ugovora ili ga pisanim putem obavijestiti da mu neće ponuditi sklapanje novog ugovora o zakupu.
(3) Ako zakupnik ne podnese pisani zahtjev u roku iz stavka 2. ovoga članka ili ako Škola pisanim putem obavijesti zakupnika da mu neće ponuditi sklapanje novog ugovora o zakupu, za navedeni prostor objavit će se natječaj za davanje u zakup.
(4) Ako sadašnji zakupnik ne prihvati ponudu iz stavka 2. ovoga članka najkasnije 30 dana prije isteka roka na koji je ugovor sklopljen, zakupni odnos je prestao istekom roka na koji je ugovor sklopljen, a Škola će nakon stupanja u posjed tog prostora raspisati javni natječaj za davanje u zakup prostora.

Članak 26.

(1) Zakupnik može prostor koristiti samo za obavljanje ugovorene djelatnosti.
(2) Zakupnik nema pravo prostor ili dio prostora dati u podzakup, niti je zakupniku dopušteno po bilo kojoj pravnoj osnovi dati trećoj osobi na korištenje ili sukorištenje prostor.
(3) Ukoliko zakupnik postupi suprotno st. 2. ovog članka, ugovor o zakupu raskida se po sili zakona.

Članak 27.
(1) Ako Škola za ostvarivanje nastavnog plana i programa i unaprjeđivanje odgojno obrazovnog procesa međusobno uzimaju ili daju na korištenje prostor i opremu, nisu dužne provoditi postupak javnog natječaja, već zaključuju odgovarajući ugovor o korištenju prostora i opreme te razgraničavanju zajedničkih izdataka.  
(2) Prijedlog ugovora potrebno je dostaviti nadležnom Upravnom odjelu na suglasnost. Ugovorom se utvrđuje nositelj troška, kriterij za razgraničavanje troškova, način i rok plaćanja, uređuju se eventualno nastale štete te ostali bitni uvjeti.
III. PRIVREMENO KORIŠTENJE PROSTORA I OPREME

Članak 28.
(1) Privremeno korištenje prostora i opreme podrazumijeva davanje na korištenje prostora i u svrhu održavanja priredbi, predavanja, savjetovanja, radionica, rekreacije, različitih sportskih i drugih aktivnosti od interesa za opće dobro, u trajanju ne dužem od trideset (30) dana, u vrijeme dok se u prostoru ne odvija nastavni proces.
Članak 29.
(1) Škola nije dužna provesti natječaj u slučaju davanja prostora na privremeno korištenje.
(2) Ravnatelj Škole može donijeti Odluku o privremenom korištenju prostora u skladu s člankom 6. ove Odluke i o tome na sljedećoj sjednici izvješćuje Školski odbor. 

Članak 30.
(1) Škola je dužna prostore iz Odluke dati na privremeno korištenje bez naknade u svrhu korištenja sportskih klubova s područja Grada Čazme i organizirane sportske i druge aktivnosti učenika s područja Grada Čazme te za potrebe održavanja kulturnih, zabavnih i drugih događanja u organizaciji Grada, ustanova ili udruga s područja Grada Čazme, a mogu dati slobodne prostore na privremeno korištenje bez naknade i drugoj pravnoj osobi, za namjene od opće društvenog značaja.
(2) Odluku o davanju na privremeno korištenje donosi ravnatelj i o tome na sljedećoj sjednici izvješćuje Školski odbor. 

Članak 31.
(1) Prostori se daju na privremeno korištenje na temelju pisanog zahtjeva podnesenog Školi.
(2) Zahtjev iz st.1. mora sadržavati:
· podatke o korisniku (ime i prezime ili naziv, adresu prebivališta ili sjedišta, OIB, e-adresu ili telefon);
· podate o imovini za koju se podnosi zahtjev (prostor, površina)
· vremensko razdoblje korištenja prostora
· vrsta aktivnosti.
IV. UZIMANJE U ZAKUP PROSTORA
Članak 32.
(1) Škola može, ukoliko je to nužno za ostvarivanje nastavnog plana i programa uzimati u zakup:
· sportske dvorane i ostala sportska igrališta (kabinete, vanjske sportske terene) za obavljanje redovne nastave tjelesne i zdravstvene kulture, kao i za obavljanje izvannastavnih aktivnosti (aktivnosti školskih sportskih klubova i sl.)
· ostali prostor i opremu za ostvarivanje nastavnog plana i programa.
Članak 33.
(1) Pri uzimanju u zakup sportskih dvorana i ostalih sportskih igrališta Škola je obavezna o tome obavijestiti nadležni Upravni odjel Grada te dostaviti obrazloženje zakupa prostora.  
Članak 34.
(1) Škola je prije uzimanja u zakup dužna dobiti suglasnost Grada.   


Raspolaganje prihodima po osnovi davanja u zakup prostora
Članak 35.
(1) Prihod koji Škola ostvari po osnovi davanja u zakup prostora, dužna je koristiti za obavljanje i razvoj djelatnosti ustanove, u skladu sa Zakonom o ustanovama i statutom Škole. 

VI. PRIJELAZNE I ZAVRŠNE ODREDBE
Nadzor
Članak 36.
(1) Nadzor nad provođenjem ove Odluke i namjenskim korištenjem prostora iz ove Odluke provodi upravno tijelo Grada Čazme nadležno za društvene djelatnosti (u daljnjem tekstu: nadležni Upravni odjel)
Članak 37.
(1) Škola je dužna o imovini iz ove Odluke brinuti pažnjom dobrog gospodara te su obvezne:

1) ustrojiti i voditi Evidenciju sklopljenih ugovora, knjigovodstvenu evidenciju o zaduženjima i naplati po svakom ugovoru te evidenciju o odgovornim osobama korisnika, dolascima i odlascima korisnika, kao i redovitim pregledima inventara i opreme (eventualnim oštećenjima, kvarovima, nedostacima i sl.),
2) dostavljati nadležnom Upravnom odjelu godišnje izvješće o fakturiranom, naplaćenom i utrošenom prihodu koji po toj osnovi ostvare,
3) na zahtjev nadležnog Upravnog odjela dostavljati preslike zaključenih ugovora (potpisane, ovjerene i skenirane) kao i drugu dokumentaciju.

Članak 38.
(1) Ugovori o zakupu zaključeni prije stupanja na snagu ove Odluke ostaju na snazi do isteka vremena na koje su zaključeni. 
Članak 39.
(1) Na sva pitanja koja nisu regulirana ovom Odlukom primjenjuju se odredbe Zakona o zakupu i kupoprodaji poslovnog prostora te važeći opći akti Grada Čazme kojima je uređen postupak davanja u zakup poslovnih prostora i dodjele prostora na korištenje udrugama radi provođenja programa i projekata od interesa za Grad Čazmu.
Članak 40.
(1) Ova Odluka stupa na snagu osam dana od dana objave u Službenom vjesniku. 

GRADONAČELNIK:
   Dinko Pirak, prof. 

